Karri Forsblom
Ura

Forsblom on Etelä-Pirkanmaan Kiekon kasvatti. Hän vietti suurimman osan juniorivuosistaan kuitenkin Lempäälän Kisassa. Forsblom siirtyi 15-vuotiaana Tapparan B2-nuoriin kaudeksi 2014–2015. Hän oli joukkueen paras pistemies ja syöttäjä tehoilla 15+32=47, joilla Forsblom sijoittui koko B2-nuorten SM-sarjan pistepörssissä viidenneksi. Pudotuspeleissä hän jakoi viidellä syöttöpisteellään joukkueen sisäisen pistepörssin voiton Waltteri Merelän kanssa. Kaudella 2016–2017 Forsblom oli tehoilla 11+19=30 Tapparan A-nuorten neljänneksi paras pistemies. Kaudella 2017–2018 hän jakoi tehoilla 13+23=36 joukkueen sisäisen pistepörssin toisen sijan Kristian Tanuksen kanssa edellään Elias Elomaa.
Kaudeksi 2018–2019 Forsblom teki juniorisopimuksen Mestis-joukkue TUTO Hockeyn kanssa. Hän pelasi suurimman osan kaudestaan seuran A-nuorten SM-liigajoukkueessa, jonka paras pistemies, maalintekijä ja syöttäjä Forsblom oli tehoilla 19+43=62. Forsblom voitti myös joukkueen sisäisen tehotilaston lukemalla +22. Forsblom pelasi kauden aikana Mestiksessä 12 runkosarjaottelua tehden kaksi syöttöpistettä ja yhden pudotuspeliottelun ilman tehopisteitä. Hän voitti kauden päätteeksi Mestis-pronssia. Huhtikuussa 2019 Forsblom teki TUTOn kanssa vuoden mittaisen jatkosopimuksen. Hän pelasi kaudesta 2019–2020 vielä yli puolet seuran A-nuorissa, joiden paras maalintekijä ja kolmanneksi paras pistemies Forsblom oli tehtyään 27 runkosarjaottelussa tehot 13+12=25. Hän pelasi Mestiksessä kauden aikana 19 runkosarjaottelua tehopistein 3+2=5.
Forsblom siirtyi kaudeksi 2020–2021 jatkamaan Mestis-pelejään vuoden mittaisella sopimuksella Forssan Palloseuraan. Hän teki siellä 28 runkosarjaottelussa tehot 12+13=25, joilla Forsblom oli joukkueen paras maalintekijä ja toiseksi paras pistemies Paavo Tynin jälkeen. Kesäkuussa 2021 hän teki FPS:n kanssa vuoden mittaisen jatkosopimuksen. Kaudella 2021–2022 Forsblom oli joukkueen paras pistemies ja syöttäjä tehoilla 13+31=44, joilla hän sijoittui koko Mestiksen pistepörssissä yhdeksänneksi.
Kaudeksi 2022–2023 Forsblom siirtyi vuoden mittaisella sopimuksella Ranskan Ligue Magnusissa pelaavan Boxers de Bordeaux'n riveihin. Hän sai omien sanojensa mukaan sopimustarjouksia myös mm. Saksasta ja Norjasta. Forsblom teki miesten pääsarjadebyyttinsä 9. syyskuuta 2022 HC Amiens Sommea vastaan. Hän teki ottelussa kaksi syöttöpistettä. Ensimmäisen pääsarjamaalinsa Forsblom teki 20. joulukuuta 2022 kahden miehen ylivoimalla vieraissa Pionniers de Chamonix'ta vastaan. Kaikkiaan hän pelasi Ligue Magnusissa kauden aikana 43 runkosarjaottelua tehopistein 4+18=22 ja neljä pudotuspeliottelua tehden yhden syöttöpisteen. Forsblom pelasi myös kaksi Ranskan Cupin ottelua tehopistein 2+1=3.
Forsblom palasi kaudeksi 2023–2024 vuoden mittaisella sopimuksella TUTOon. Hänen kautensa jäi hieman rikkonaiseksi ja Forsblom pelasi runkosarjassa vain 32 ottelua. Hän teki niissä kuitenkin tehot 11+27=38, joilla Forsblom oli joukkueen paras syöttäjä Miika Tiihosen ja Turo Asplundin kanssa sekä sijoittui sisäisessä pistepörssissä toiseksi Tiihosen jälkeen. Toukokuussa 2024 hän teki TUTOn kanssa vuoden mittaisen jatkosopimuksen. Kaudeksi 2024–2025 Forsblom nimettiin joukkueen varakapteeniksi. Hän oli tehoilla 17+24=41 TUTOn toiseksi paras pistemies Miku Ronkaisen jälkeen. Forsblom jakoi Mestiksen pistepörssin seitsemännen sijan Jokereiden Valtteri Filppulan kanssa.